বইটি হাতে নিয়ে আমি আবেগে ও উত্তেজনায় বিমূঢ় হয়ে আছি। দুষ্প্রাপ্য কিছু পাওয়ার জন্য মানুষ কত কি করে। আমি তার কিছুই না করে এমন অমূল্য জিনিস পেয়ে গেলাম–রীতিমত অবিশ্বাস্য মনে হচ্ছে। নরম্যান এক জাদুকরের মতো তার ঝোলা থেকে রহস্যময় বস্তুগুলো বের করে যেন আমার সামনে ভোজবাজি দেখাচ্ছেন। পুরো সময়কে মনে হয়েছিলো রূপকথার বিস্ময়ে মোড়ানো। যেন চিরকালের সময় এখানে এসে পুজ্ঞীভূত হয়ে আছে। আমার মতো এক শিশুকে জাদু দেখিয়ে তিনি অনাবিল কি আনন্দই না উপভোগ করছেন। যেন আমাকে মুগ্ধ করতে পারাতেই তার যত আনন্দ।